**Cântec de seară**

*Lucia Eniu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A fost odată

ca niciodată

îmi spunea mama

cu glasu-i blând

un prinţ un rege

o simplă fată

un zmeu o zână

din nai cântând

Dansau prin slove

în straie scumpe

jucând ascunsa

printre uluci

torceau şi bine

şi rău în pânze

şi-n cer de ape

scăldau năluci

Eu stau şi-ascult

e-atâta pace

şi-n noapte mii de

cărări s-au stins

mama suspină

încet şi tace

opaiţ luna

în păr şi-a prins.